ଫେରିଘାଟ ନିଲାମ ବାତିଲକୁ ନେଇ ଉତ୍ତେଜନା\nଚାନ୍ଦବାଲି, ୧୧।୧ (ଡି.ଏନ.ଏ.) - ଭଦ୍ରକ ଜିଲା ଚାନ୍ଦବାଲି ବ୍ଲକ ଅଧୀନ ମନ୍ତେଇ ନଦୀର ବାଲିଆପାଳ ଫେରିଘାଟ ନିଲାମ ବାତିଲକୁ ନେଇ ବ୍ଲକ କାର୍ଯ୍ୟାଳୟ ପରିସରରେ ଶୁକ୍ରବାର ଉତ୍ତେଜନା ସ୍ଥିତି ସୃଷ୍ଟି ହୋଇଥିଲା। ସ୍ଥାନୀୟ ପୋଲିସ ଘଟଣାସ୍ଥଳରେ ପହଞ୍ଚି ପରିସ୍ଥିତିକୁ ନିୟନ୍ତ୍ରଣ କରିଥିଲା।\nଫେରିଘାଟ ନିଲାମ ବାତିଲକୁ ନେଇ ଉତ୍ତେଜନା\t January 11th, 19:58 PM January 11th, 19:58 PM\nଚାନ୍ଦବାଲି, ୧୧।୧ (ଡି.ଏନ.ଏ.) - ଭଦ୍ରକ ଜିଲା ଚାନ୍ଦବାଲି ବ୍ଲକ ଅଧୀନ ମନ୍ତେଇ ନଦୀର ବାଲିଆପାଳ ଫେରିଘାଟ ନିଲାମ ବାତିଲକୁ ନେଇ ବ୍ଲକ କାର୍ଯ୍ୟାଳୟ ପରିସରରେ ଶୁକ୍ରବାର ଉତ୍ତେଜନା ସ୍ଥିତି ସୃଷ୍ଟି ହୋଇଥିଲା। ସ୍ଥାନୀୟ ପୋଲିସ ଘଟଣାସ୍ଥଳରେ ପହଞ୍ଚି ପରିସ୍ଥିତିକୁ ନିୟନ୍ତ୍ରଣ କରିଥିଲା। ବାଲିଆପାଳ ଘାଟର ଗୋଟିଏ ପାର୍ଶ୍ୱରେ ଚାନ୍ଦବାଲି ବ୍ଲକର ବଜରାପୁର ପଞ୍ଚାୟତ ଥିବାବେଳେ ଅପରପାର୍ଶ୍ୱରେ ବାସୁଦେବପୁର ବ୍ଲକ ରହିଛି। ଜାନୁୟାରୀ ପହିଲାରୁ ଗୋଟିଏ ବର୍ଷ ବାସୁଦେବପୁର ଓ ଅନ୍ୟବର୍ଷ ଚାନ୍ଦବାଲି ତହସିଲ ପକ୍ଷରୁ ଭାଗ କରି ନିଲାମ ହୋଇଥାଏ।\nଚଳିତବର୍ଷ ଏହା ଚାନ୍ଦବାଲି ବ୍ଲକ ଭାଗରେ ପଡ଼ିଛି। ଚାନ୍ଦବାଲି ବ୍ଲକ କାର୍ଯ୍ୟାଳୟ ପରିସରରେ ଶୁକ୍ରବାର ଘାଟ ନିଲାମ ହେବାକୁ ଧାର୍ଯ୍ୟ କରାଯାଇଥିଲା। ବଜରାପୁର ପଞ୍ଚାୟତର ଦୁଇ ଆଶାୟୀ ପକ୍ଷ ନିଲାମ ଡାକିବାକୁ ଉପସ୍ଥିତ ହୋଇଥିଲେ ମଧ୍ୟ ଗୋଟିଏ ପକ୍ଷ ନିକଟରେ ଆବଶ୍ୟକ କାଗଜପତ୍ର ନ ଥିବା ଜଣାପଡ଼ିଥିଲା। ସେହି ପକ୍ଷ ନିଲାମ ପ୍ରକ୍ରିୟାରୁ ବାଦ୍ ପଡ଼ିବାରୁ କେବଳ ଗୋଟିଏ ପକ୍ଷ ନିଲାମରେ ଭାଗ ନେବାକୁ ଯୋଗ୍ୟ ହୋଇଥିଲେ। ଏକକ ନିଲାମଧାରୀ ହେତୁ ଏହି ନିଲାମକୁ ବାତିଲ୍ କରି ଅନ୍ୟ ଏକ ତାରିଖରେ କରାଯିବାକୁ ନିଷ୍ପତ୍ତି ନିଆଯାଇଥିଲା। ଏହାକୁ ନେଇ କାର୍ଯ୍ୟାଳୟ ପରିସରରେ ଦୁଇ ଆଶାୟୀ ନିଲାମଧାରୀଙ୍କ ସମର୍ଥକଙ୍କ ମଧ୍ୟରେ ବଚସା ଓ ଠେଲାପେଲା ହୋଇଥିଲା। ଏଥିରେ ସରପଞ୍ଚ ଓ ପଞ୍ଚାୟତ ନିର୍ବାହୀ ଅଧିକାରୀ ଫସି ରହିଥିଲେ। ପୋଲିସ ଘଟଣାସ୍ଥଳରେ ପହଞ୍ଚି ଦୁଇ ପକ୍ଷଙ୍କୁ ବୁଝାଶୁଝା କରିଥିଲା। ଘାଟ ନିଲାମ ଲାଗି ଅନ୍ୟ ଏକ ତାରିଖ ଧାର୍ଯ୍ୟ କରିବାକୁ ନିଷ୍ପତ୍ତି ହେବା ପରେ ପରିସ୍ଥିତି ଶାନ୍ତ ପଡ଼ିଥିଲା।
